Horoscope AstroClick Partner - Astrodienst Guest user u1362218359
29-May-2016, 09:53 UT/GMT Vakansie moenie in die pad van lewe staan | Netwerk24
Vakansie moenie in die pad van lewe staan
Dit is amper tyd vir vakansie – ’n tyd wat met familie en vriende deurgebring word, waarin ’n mens liefde en geskenke deel.
Dit is ook die tyd wat gekenmerk word deur feesvieringe, inkopies en vakansiepret op die strand, of luilekker dae in die somerson.
Magda Tesner, skakelbeampte van die Suid-Afrikaanse Nasionale Bloeddiens (SANBD) in die Noord-Kaap, sê terwyl die meeste mense die geskenk van lewe geniet, is daar ongelukkig ander wat met siektes te kampe het wat hulle verhoed om hierdie tyd met hul gesinne en families te geniet.
“Daar is duisende mense wat daagliks op bloedoortappings staatmaak. Dit sluit vroue in wat ten tyde van bevallings bloed verloor, asook die slagoffers van ongelukke.”
Tesner sê die SANBD moet elke dag 3 000 eenhede bloed insamel om aan die vraag na bloed vir pasiënte in Suid-Afrika te voldoen.
Statistieke wys dat minder as 1% van die bevolking van meer as 50 miljoen elke dag bloed skenk, en die gevaar bestaan dat hospitale in die vakansietyd ’n bloedtekort kan ondervind, sê Tesner.
Deur sy mees onlangse veldtog moedig die SANBD mense aan om nie toe te laat dat “vakansies in die pad van lewe staan nie”.
Dit beteken eenvoudig dat, terwyl De­sember ’n wonderlike tyd is om te ontspan en terug te kyk op die jaar wat verby is, dit ook ’n tyd is om een van die grootste geskenke te gee.